CV er stytting fyri Curriculum Vitae, sum merkir” stutt lýsing av egnari lívsgongd”. Tað vil siga ein lýsing av, hvør tú ert, og hvat tú hevur gjørt. CV’ ið skal vísa starvsroyndir, útbúgving/ar og meira nágreiniliga, hvat tú hevur gjørt og lært higartil. Eitt CV skal altíð vera eitt ískoyti til sjálva umsóknina um starv. CV’ ið og umsóknin eiga at styðja hvørt annað og skulu sendast saman til arbeiðsgevaran. Umsóknin hevur fokus frameftir, og CV’ ið lítur meira aftureftir–á tað, tú hevur lært og avrikað. Tað er týdningarmikið, at CV’ ið er skipað og snøgt. Brúka tíð til at meta um uppseting, skriftslag og -stødd. Skriva í mesta lagi 2 síður. Brúka vanligt skriftslag og -stødd á stavum–til dømis Times New Roman ella Arial stødd 12. Brúka sama skriftslag til CV og umsókn. Um tú skalt senda umsókn og CV við telduposti, brúka so pdf. format. Tað er umráðandi, at viðfestu skjølini eru navngivin greitt, soleiðis at arbeiðsgevarin beinanvegin sær, at tú ert vælskipað/ur. Um títt CV fyllir 2 síður, skriva tá navn á báðar síðurnar, so at arbeiðsgevarin ikki er í iva um, hvør eigur CV’ ið. Ymisk sløg av CV Tað eru fleiri hættir at skriva CV, men vanligt er at býta CV upp í tveir høvuðsbólkar: Kronologiskt CV, sum leggur dent á útbúgving og starvssetan, og so førleika-CV, har tú greiðir frá, hvat tú hevur lært í tínum størvum. Mest brúkta CV’ ið er tað kronologiska, har nýggjastu royndirnar standa fyrst, og sum gevur eitt skjótt yvirlit yvir tínar royndir. Kronologiska CV’ ið kann tó skjótt avdúka, um tú ert nýútbúgvin ella hevur verið leingi burtur frá arbeiðsmarknaðinum. Í tí førinum er eitt betri hugskot at nýta førleika-CV, har tú snikkar tað til rundan um teir førleikar, sum nýggja starvið krevur. Her bólkar tú førleikar og avrik tíni undir ymisk temu og yvirskriftir. Kronologiskt CV Kronologiska CV’ ið er tað vanligasta og er tað, sum arbeiðsgevarar kenna best. Her greiðir tú frá útbúgving, størvum, skeiðum o. ø. Hetta skal gerast í øvutari kronologiskari raðfylgju, soleiðis at tú altíð nevnir tað nýggjasta fyrst. Brúka hendan leistin til kronologiskt CV: Arbeiðsroyndir: Skriva starvsskeiðið í árstølum, navnið á fyritøkuni og starvsheitið hjá tær í fyritøkuni. Undir hvørjum starvsskeiði skrivar tú nakrar reglur um tínar arbeiðsuppgávur, ábyrgdarøki og mest týðandi avrik tíni. Hevur tú verið í nógvum størvum fyri fleiri árum síðan, kanst tú umhugsa at leggja øll saman undir yvirskriftini” Onnur størv”.